Aalborg Håndbold er for første gang i klubbens historie og som det tredje danske herrehold nogensinde klar til semifinalen i Champions League. Tirsdag fik holdet svar på, hvem de skal møde i kampen om en finaleplads. Det bliver franske Paris Saint-Germain, Aalborg Håndbold skal møde i Final Four-semifinalen i tyske Köln den 12. juni. Paris Saint-Germain har den danske superstjerne Mikkel Hansen, som fra sommeren 2022 skifter til Aalborg Håndbold, på holdkortet. Klubben var i Champions League-finalen i 2017, men har aldrig vundet turneringen. Ud over Mikkel Hansen har Paris-klubben også Henrik Toft Hansen og det franske brødrepar Nikola og Luka Karabatic i truppen. - Det bliver da fantastisk at møde Paris i en semifinale i Final Four. Vi glæder os helt vildt. De er virkelig dygtige, men de er ikke bedre, end at de kan slås, siger Aalborg Håndbolds direktør Jan Larsen til TV2 Nord. Spansk eller fransk modstand i finalen Hvis det lykkes Aalborg Håndbold at sikre sig en finalebillet, venter der sydeuropæisk modstand. I den anden semifinale mødes spanske FC Barcelona og HBC Nantes. FC Barcelona er det hold, der har vundet Champions League flest gange. Den spanske storklub har hentet otte Champions League-titler og vandt også en enkelt gang, da turneringen hed mesterholdenes turnering. FC Barcelonas seneste Champions League-triumf fandt sted i 2015. I sidste sæson tabte Barcelona til tyske THW Kiel i finalen. HBC Nantes nåede frem til finalen i Champions League i 2018, hvor de tabte til landsmændene fra Montpellier. Nantes-truppen tæller navne som den danske landsholdsmålmand Emil Nielsen, spanske Valero Rivera, der er nummer tre på Champions Leagues-topscorerliste i denne sæson, samt den nordmakedonske stjerne Kiril Lazarov. Finalen i Champions League spilles 13. juni i Lanxess Arena i Köln.

Opsummering:
Aalborg Håndbold møder holdets kommende stjerne Mikkel Hansen og hans holdkammerater fra franske Paris Saint-Germain i semifinalen i Champions League.